De Wüde Jogd is aa a Brauchtum ausm Gebiit umman Untasberg. Noch dem, dass finsta wuan is, ziagt de Wüde Jogd am zwoatn Dunnastog im Advent ummadum. Si ruaft di Hausleit "Glück hinein, Unglück heraus, es geht das Wüde Gjoad ums Haus" zua. Es gibt meras Gstoitn: Da Vorpercht, da Tod, da Ruafa, de Hex, as Hohnengickal, da Riise Obfoita, a Rabe, de Hobagoaß, s Moosweibal, a Bär und sei Treiba, da Saurüsse, da Wüdmo und da Bamwercha. De tonzn zu da Musi vo Trommen und Pfeifaln und zagn Figuantänz. Entstondn is des gonze vamutlich aus da Gschicht vum Wüdn Jaga und seim Gfoig. De zwöf Gestoitn leitn si teils ausm Sognkroas vum Untasberg, teils ausm Perchtnbrauchtum ob.